Document ID: 32005D0200

KOMISJONI OTSUS,
2. märts 2005,
millega lubatakse Eestil, Lätil, Leedul ja Maltal vastu võtta rangemad nõuded tuulekaera (Avena fatua) esinemise suhtes teraviljaseemnes
(teatavaks tehtud numbri K(2005) 462 all)
(Autentsed on üksnes eesti-, läti-, leedu- ja maltakeelne tekst)
(EMPs kohaldatav tekst)
(2005/200/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (1) eriti selle artikli 14 lõiget 1a,
võttes arvesse Eesti Vabariigi, Läti Vabariigi, Leedu Vabariigi ja Malta Vabariigi esitatud taotlust
ning arvestades järgmist:
(1)
Direktiivis 66/402/EMÜ on sätestatud tuulekaera (Avena fatua) esinemise lubatud määrad teraviljaseemnes.
(2)
Eesti, Läti, Leedu ja Malta on taotlenud luba kohaldada teraviljaseemne turustamisel rangemaid nõudeid kui direktiivis 66/402/EMÜ sätestatud.
(3)
Eesti, Läti, Leedu ja Malta kohaldavad oma territooriumil toodetud teraviljaseemne suhtes rangemaid nõudeid kui direktiivis 66/402/EMÜ sätestatud. Lisaks on kõnealustes liikmesriikides käsil tuulekaera (Avena fatua) likvideerimine seal kasvatatavas teraviljas.
(4)
Seepärast tuleks Eestil, Lätil, Leedul ja Maltal lubada vastu võtta direktiivis 66/402/EMÜ sätestatust rangemad nõuded muudest riikidest pärit teraviljaseemne turustamiseks.
(5)
Käesoleva direktiiviga ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,
ON VASTU VÕTNUD KÄESOLEVA OTSUSE:
Artikkel 1
Eestil, Lätil, Leedul ja Maltal on lubatud ette näha, et nende territooriumil turustatava teraviljaseemnega peab olema kaasas direktiivi 66/402/EMÜ artiklis 11 ette nähtud ametlik sertifikaat, mis kinnitab komisjoni direktiivi 74/268/EMÜ (2) artiklis 2 sätestatud tingimuste täitmist.
Artikkel 2
Eesti, Läti, Leedu ja Malta teatavad komisjonile, alates mis kuupäevast ning kuidas nad kavatsevad artiklis 1 saadud luba rakendada.
Kui Eesti, Läti, Leedu ja Malta võtavad artiklis 1 esitatud loa alusel vastu meetmeid, teatavad nad viivitamata komisjonile kõnealused meetmed ja nende kohaldamise alguskuupäeva.
Komisjon teatab nendest meetmetest teistele liikmesriikidele.
Artikkel 3
Käesolev otsus on adresseeritud Eesti Vabariigile, Läti Vabariigile, Leedu Vabariigile ja Malta Vabariigile.
Brüssel, 2. märts 2005

Labels: 17
5
3
6
18